b'\n_START_ARTICLE_\nJoonialaiset\n_START_PARAGRAPH_\nJoonialaiset (m.kreik. \xe1\xbc\xbc\xcf\x89\xce\xbd\xce\xb5\xcf\x82, I\xc5\x8dnes, yks. \xe1\xbc\xbc\xcf\x89\xce\xbd, I\xc5\x8dn) olivat yksi antiikin Kreikan p\xc3\xa4\xc3\xa4heimoista. Klassisella kaudella joonialaisten p\xc3\xa4\xc3\xa4alueita olivat Attika, pohjoiset Egeanmeren saaret sek\xc3\xa4 Joonian rannikko V\xc3\xa4h\xc3\xa4ss\xc3\xa4-Aasiassa. Joonialaiset puhuivat attikalais-joonialaisia murteita.\n_START_SECTION_\nHistoria\n_START_PARAGRAPH_\nJoonialaiset saapuivat nykyisen Kreikan alueelle jo hyvin varhain, todenn\xc3\xa4k\xc3\xb6isesti jo 2000-luvulla eaa. Oman k\xc3\xa4sityksens\xc3\xa4 mukaan joonialaiset olivatkin maan autoktoonisia eli alkuper\xc3\xa4isi\xc3\xa4 asukkaita esimerkiksi Attikassa, johon kuuluu muun muassa Ateena. Joonialaisten varhaista p\xc3\xa4\xc3\xa4aluetta oli my\xc3\xb6s muun muassa Euboian saari. Joskus joonialaiset yhdistettiin Kreikan alkuper\xc3\xa4isin\xc3\xa4 asukkaina pelasgeihin, siin\xc3\xa4 miss\xc3\xa4 my\xc3\xb6hemmin tulleet doorilaiset n\xc3\xa4htiin varsinaisina helleenein\xc3\xa4._NEWLINE_Herodotoksen mukaan ainakin osa attikalaisista olisi ollut per\xc3\xa4isin Pyloksesta Messeniasta. Joonialaisia asui mahdollisesti my\xc3\xb6s Akhaiassa. Joonianmeren nimelle onkin joskus haettu selityst\xc3\xa4 siit\xc3\xa4, ett\xc3\xa4 joonialaiset olisivat aiemmin asuneet l\xc3\xa4nnemp\xc3\xa4n\xc3\xa4. V\xc3\xa4est\xc3\xb6n siirtym\xc3\xa4 seudulta idemm\xc3\xa4ksi saattoi tapahtua mykenel\xc3\xa4isen kulttuurin romahduksen ja niin kutsutun doorilaisvalloituksen j\xc3\xa4lkeen. Kulttuuriromahduksen j\xc3\xa4lkeen osa joonialaisista siirtyi viel\xc3\xa4kin idemm\xc3\xa4ksi noin 1000 eaa. alkaen, ja asutti Attikasta ja Keski-Kreikasta k\xc3\xa4sin pohjoisen Egeanmeren alueen saaria sek\xc3\xa4 V\xc3\xa4h\xc3\xa4n-Aasian rannikon, joka sai heimosta nimen Joonia. Joonian merkitt\xc3\xa4vimpi\xc3\xa4 kaupunkeja olivat Miletos ja Efesos, ja sen rannikon merkitt\xc3\xa4vimm\xc3\xa4t joonialaiset siirtokunnat Samos ja Khios._NEWLINE_700-luvulta eaa. l\xc3\xa4htien Euboialta ja muilta joonialaisilta alueilta l\xc3\xa4hteneet perustivat siirtokuntia Sisiliaan ja Etel\xc3\xa4-Italian Suur-Kreikkaan. Joonialaiset perustivat siirtokuntia my\xc3\xb6s muun muassa Egeanmeren pohjoisrannikolle ja Mustallemerelle sek\xc3\xa4 Massiliaan saakka.\n_START_SECTION_\nHeimot ja yhteiskunta\n_START_PARAGRAPH_\nJoonialaiset jakautuivat eri heimoihin (fyl\xc4\x93), joiden lukum\xc3\xa4\xc3\xa4r\xc3\xa4 ja nimet vaihtelivat alueittain. Attikan nelj\xc3\xa4 vanhaa joonialaisheimoa olivat Aigikoreis, Argadeis, Geleontes ja Hopletes. Arkaaisen kauden lopulla Attikan v\xc3\xa4est\xc3\xb6 jaettiin keinotekoisempiin \xe2\x80\x9dheimoihin\xe2\x80\x9d, joita oli alun perin kymmenen, Erekhtheis, Aigeis, Pandionis, Leontis, Akamantis, Oineis, Kekropis, Hippothontis, Aiantis ja Antiokhis._NEWLINE_Poliittisesti monet joonialaiset kaupunkivaltiot olivat aiemmin tyrannioita ja kehittyiv\xc3\xa4t my\xc3\xb6hemmin demokraattiseen suuntaan, merkitt\xc3\xa4vimp\xc3\xa4n\xc3\xa4 demokratian synnyinpaikaksi usein mainittu Ateena.\n_START_SECTION_\nKieli ja kulttuuri\n_START_PARAGRAPH_\nJoonialaisten puhuma joonialainen kreikka oli yksi klassisen kreikan p\xc3\xa4\xc3\xa4murteista. Se oli l\xc3\xa4heist\xc3\xa4 sukua Attikassa puhutulle attikan murteelle, ja siit\xc3\xa4 tuli Homeroksen ansiosta muun muassa eeppisen runouden kieli._NEWLINE_Eeppisen runouden lis\xc3\xa4ksi joonialaisilla oli suuri vaikutus kreikkalaiseen ajatusmaailmaan ja kulttuuriin muun runouden, kirjallisuuden, taiteen ja keramiikan kautta, joissa joonialaiset olivat monilla tavoin edell\xc3\xa4k\xc3\xa4vij\xc3\xb6in\xc3\xa4. Joonialaisilla alueilla sai alkunsa my\xc3\xb6s varhaisin kreikkalainen filosofia, esisokraattinen joonialainen luonnonfilosofia. Kreikkalaisessa arkkitehtuurissa joonialaisista on saanut nimens\xc3\xa4 joonialainen pylv\xc3\xa4sj\xc3\xa4rjestelm\xc3\xa4._NEWLINE_Kulttuurissa joonialaiset haluttiin joskus esitt\xc3\xa4\xc3\xa4 \xe2\x80\x9dpehmein\xc3\xa4\xe2\x80\x9d, vastakohtanaan sotilaskurin doorilaiset.'